“હું જાણું છું કે બાળકને સજા ન કરવી જોઈએ, પણ બાળક આટલું બગડીને ઉધાન થઈ જાય ત્યાં સુધી તેને કોઈ વારે નહિ તો મારી સાથે તેના માવતરને પણ સજા થવી જોઈએ.” જાણે પરકાયાએ પ્રવેશ કર્યો હોય તેમ તેનો આખો દેહ ધ્રૂજતો હતો. પાસે બેઠેલા માણસો તેની તોછડાઈ સાંખી ન શક્યા, પણ તે ઊભા થાય તે પહેલાં તો દિગ્વિજયસિંહે ઊભા થઈને હાથ તેના ખભા પર પ્રેમથી મૂકી દીધો. ગુસ્સે થયેલ લોકોને અણધારેલું વર્તન સમજાતું ન હતું. તેને પરાણે પોતાની સાથે બેસાડી દીધો.